# Naiset Intiassa

Ravi Varman maalaus eri puolilta Intiaa kotoisin olevista naismuusikoista
**Naiset Intiassa** ovat monella tapaa alisteisessa asemassa miehiin verrattuna. Reuters-säätiön teettämän vuoden 2018 tutkimuksen mukaan Intia on naisille maailman vaarallisin maa. Toisaalta naisen asema riippuu myös osavaltiosta, jossa hän elää, uskonnosta johon hän kuuluu sekä yhteiskunnallisesta asemasta. Vuoden 2011 väestönlaskennan tietojen mukaan Intiassa on 943 naista tuhatta miestä kohden, ja tuhatta poikalasta kohden tyttöjen vastaava lukumäärä on 919. Aikuisten naisten osalta tilanne on parantunut aikaisemmasta vuoden 2001 väestönlaskennasta, jolloin naisia oli 933 tuhatta miestä kohden. Vuonna 2001 lapsia oli 927 tyttöä tuhatta poikaa kohden.

Historian aikana Intian alueen naisten asema on muuttunut useasti. Veda-kirjojen mukaan naiset osallistuivat yhteiskunnan toimintaan eri rooleissa, myös naispuolisia tietäjiä esiintyi. Ihmiset olivat pääosin yksiavioisia, ja lesket saivat avioitua uudelleen. Intialaisen myyttisen lainantaja Manun laeissa naisten asema on miehen asemaa alhaisempi, mutta naisia tuli kunnioittaa ja suojella. Pohjois-Intiassa naisten asema muuttui heikommaksi kuin etelässä, jota muslimit eivät valloittaneet. 1700-luvulla brittiläinen siirtomaavalta alkoi lainsäädännöllä puuttua naisten asemaan kieltämällä satin kaltaisia perinteitä, sallimalla hinduleskille uudelleen avioitumisen ja rajoittamalla lapsiavioliittoa. Itsenäistyneessä Intiassa päätettiin vuonna 1955 lainsäädännöllä sallia vain yksiavioisuus molemmille sukupuolille. Vuotta myöhemmin kehitettiin laki, jonka myötä tytär peri kuolleen isänsä tasa-arvoisesti veljensä kanssa.

## Kulttuuri ja perinteet

Noin 90 prosenttia intialaisista avioliitoista on järjestettyjä avioliittoja. Useimmat avioliitot tapahtuvat myös saman kastin ja uskonnon sisällä, ja näiden sosiaalisten rajojen rikkominen voi johtaa kunniaväkivaltaan. Perinteitä ylläpitävissä perheissä nainen, joka avioituu alempikastisen tai toiseen uskontoon kuuluvan kanssa, nähdään perheen kunnian häpäisijänä.

## Uskonto

Useimmat hindutemppelit sallivat naisten sisäänpääsyn, kunhan heillä ei ole kuukautiset vierailun aikana. Tietyt temppelit, kuten myyttien mukaan selibaatissa eläneelle, Ayyappa-jumalalle omistettu Sabarimalan temppeli, kielsivät 10–50-vuotiaiden naisten pääsyn temppeliin. Intian korkein oikeus määräsi vuonna 2018, että naisillekin tulee sallia pääsy Sabarimalan temppeliin, mistä seurannut kiista aiheutti väkivaltaisia protesteja.

Intian suurimman uskonnollisen vähemmistön, muslimien, keskuudessa on ollut tapana erota vaimosta sanomalla kolmesti *talaq*, joka tarkoittaa avioeroa arabiaksi. Intian korkein oikeus päätti tavan olevan Intian perustuslain vastaista, kun asiaa koskeva valitus saapui vuonna 2017. Tapaa puolustaneet vetosivat siihen, että perinnettä oli noudatettu jo 1400 vuotta.

## Politiikka

Intian naiset ovat aliedustettuja kaikilla hallinnon tasoilla niin parlamentissa kuin osavaltioiden paikallishallinnoissakin. Intian osavaltioiden lainsäätäjistä noin 9 prosenttia on naisia. Parlamentin alahuoneessa naisten osuus on vuoden 2019 parlamenttivaalien jälkeen 14 prosenttia. Vuoden 2017 tutkimus, jonka toteuttivat Parlamenttien välinen liitto ja UN Women, arvioi Intian olevan sijalla 148. 227:stä, mitä tulee naisten edustukseen hallinnossa. Hallitseva Intian kansanpuolue on yhtenä vaalilupauksenaan vuonna 2018 luvannut antaa naisille 33 % paikoista parlamentissa ja osavaltioiden lainsäädäntöelimissä.

Intian ensimmäinen ja ainoa naispuolinen pääministeri Indira Gandhi aloitti virassaan 1966. Ensimmäinen naispresidentti oli Pratibha Patil, joka voitti vuoden 2007 presidentinvaalissa. Seuraavan naispuolisen presidentin Intia sai vuoden 2022 presidentinvaalissa Draupadi Murmun voitettua vastaehdokkaansa.

## Naisiin kohdistuva rikollisuus

### Valikoivat abortit

Sairaalan seinällä oleva kyltti ilmoittaa syntymättömien lasten sukupuolenvalitsemisen olevan rikos
Intian väestöjakauma on vinoutunut, koska vanhemmat perinteisesti suosivat poikia tyttöjen kustannuksella. Tyttöihin kohdistuvien valikoivien aborttien estämiseksi sikiöiden sukupuoliseulonta on laitonta. Siitä huolimatta lääkärit saattavat suostua paljastamaan sikiön sukupuolen ja tekemään valikoivia abortteja lahjuksia vastaan. Modin ensimmäinen hallitus kamppaili valikoivia abortteja vastaan tyttöjen pelastamiseen tähtäävällä kampanjalla sekä taloudellisella tuella, jonka seurauksena orpokoteihin tuotujen tyttöjen määrä kasvoi. Muutamissa osavaltioissa, joissa ongelma on yleinen, kuten Haryanassa, varsinkin rikkaat teettävät valikoivia sukupuoleen perustuvia seulontoja ja abortteja ulkomailla, missä se on laillista. Vuoden 2011 väestönlaskennan mukaan kaikkein vinoutunein sukupuolijakauma löytyi Gujaratin Mehsanan kaupungista, missä 0–6-vuotiaista lapsista 760 oli tyttöjä tuhatta poikaa kohden. Kaupungin väestöstä 90 prosenttia oli lukutaitoisia ja hallitseva väestöryhmä oli varakasta patelkastia.

### Raiskaukset ja seksuaalinen väkivalta

Eräitä yleisimmistä naisiin kohdistuvista rikoksista ovat raiskaukset. Näitä ilmoitetaan poliisille Intiassa kymmeniä päivässä. Arvioiden mukaan 99% raiskauksista jää raportoimatta. Intiassa raiskauksiin liittyy monesti yhteiskunnallisia tekijöitä, esimerkiksi jos ylempikastinen raiskaa alempikastisen tai hindu muslimin. Raiskaus voi myös toimia kostovälineenä esimerkiksi maakiistojen osalta.

2010-luvulla Intiassa on noussut mielenosoituksia raiskauksia vastaan. Joulukuussa 2012 Delhin joukkoraiskaustapauksessa kuusi nuorta miestä raiskasi ja pahoinpiteli elokuvista palaamassa olleen 23-vuotiaan opiskelijan yleisessä bussissa. Naisen kuoltua saamiinsa vammoihin maassa alkoivat laajat mielenosoitukset. Kyseinen raiskaustapaus johti lakien kiristämiseen vuonna 2013. Vuonna 2018 Intian parlamentti päätti Jammu ja Kashmirissa tapahtuneen 8-vuotiaan tytön julman murhan ja raiskauksen jälkeen sallia kuolemantuomion alle 12-vuotiaita raiskaaville. Vuonna 2022 Intiassa ilmoitettiin 90 raiskausta päivässä.

Vuonna 2024 oli laajoja mielenosoituksia ja lakkoja, kun naispuolinen lääkäri oli raiskattu ja surmattu Kolkatassa.

Intian laki ei kiellä raiskausta avioliiton sisällä.

### Prostituutio

Seksin osto ja myynti on sallittua Intiassa, mutta paritus laitonta. Silti sitä on paljon, ja arviolta joka 500. Intiassa asuva nainen on prostituoitu. Moni dalit-nainen elättää itseään prostituutiolla, koska muita elinkeinoja ei ole tarjolla.

Prostituutio kumpuaa köyhyydestä. Rikollisjärjestöt pyörittävät laitonta ihmiskauppaa. Ostajat ovat yleensä intialaisia. AIDS leviää ja surmaa prostituoituja.' Valistuksen puute ja kansan vähäiset tiedot AIDSista edesauttavat AIDSin esiasteen eli HI-viruksen leviämistä.

Naisia saapuu Intiaan Nepalista ja Bangladeshista. Nainen saatetaan houkutella Intiaan esimerkiksi avioliiton toivossa. Parittajien otteessa olevat naiset ja lapset ovat seksiorjan asemassa.

Intiassa aiemmin arvostetut devadasit, tanssiesiintyjät vajosivat siirtomaavallan aikana prostituutioon. Tietyillä alueilla perheet yhä luovuttavat tyttölapsiaan temppeliprostituoiduiksi, vaikka se on laitonta.

Avustusjärjestöt pyrkivät auttamaan pakkoseksityötä tekeviä. Toisaalta Intian seksityöntekijät haluavat muutoksia ja kohennuksia seksityöläisten oloihin.

## Lähteet